Legelandet.dk reklamerer med hoppeborge, golf og spillemaskiner – men er du fra Somalia, er der ingen adgang.

'Til alle SOMALISKE familier, børn og voksne. Det er beklageligt at måtte afvise jer i Legelandet.dk'. Sådan står der med store bogstaver på et skilt på døren ind til netop legeland.dk.

- Vi var megachokerede, da vi så opslaget ved indgangen, siger Mette Bonde til ekstrabladet.dk.

- Jeg har ikke lyst til at tage mine børn hen et sted, hvor det er menneskesynet, siger hun endvidere.

Se hele opslaget her

Hun har sammen med sin familie gratis adgang til Legelandet.dk i Brabrand, fordi de kører rundt med en reklame for stedet på bilen. Men det er slut nu.

- Det vil vi overhovedet ikke repræsentere, siger hun.

Legelands-direktør til kunder: 'Det er jo aldrig nogen af jer'

Thomas Vestergaard ejer sammen med sine to brødre Legelandet.dk, der også har en legeplads i Vejle. De har sammen truffet beslutningen om at ekskludere et helt folk på baggrund af etnicitet.

Søndag den 6. november havde omkring 900 gæster nemlig valgt at fejre en helligdag i Lejelandet.dk - hovedparten af disse var formentlige somaliere, forklarer Thomas Vestergaard. Det endte i et masseslagsmål, hvor både politi og ambulancer måtte alarmeres.

- De seneste par dage har jeg afvist omkring 15 personer. De nægtede, at have haft noget med balladen at gøre, siger Thomas Vestergaard til ekstrabladet.dk, der alligevel afviste gæsterne.

- ’Det er jo aldrig nogen af jer’, refererer Thomas Vestergaard sit svar til de kunder, der ikke kunne forstå, at der var lukket legeland for dem.

Synes du ikke, det er diskriminerende?

- Hvis nogen synes det, så er der ikke noget at gøre ved det. Jeg skal beskytte min forretning, og jeg vil ikke have, at andre ødelægger den, siger Thomas Vestergaard, der mener, at søndagen med masseslagsmål har kostet ham 30.-40.000 kroner.

- Jeg er ikke racist, og hvis det havde været danskere, så havde vi gjort det samme, slår han fast.

Vil finde de skyldige

Ledelsen i Legelandet.dk mener opslaget i døren sender et vigtigt signal.

- Vores kunder ser, at der er en konsekvens af en forkert handling, siger Thomas Vestergaard om karantænen.

For at få en løsning på problemer, er han i dialog med Somalisk Forening.

- De er også trætte af det. Jeg piller gerne skiltet ned igen, hvis de kan komme tilbage med de ansvarlige for slagsmålet og skaderne.

Var du i Legelandet.dk søndagen for masseslagsmålet? Hvilke erfaringer har du med Legelandet.dk i Brabrand? Send en sms (alm. takst) eller skriv en mail til 1224@eb.dk.